Detalii incredibile ies la iveală după ce reporterii Buletin de București au stat de vorbă cu patronii celor două firme care au câștigat licitația de 108 milioane de lei (citește articolul aici) pentru paza unităților de învățământ preuniversitar și a parcurilor și locurilor de joacă din sectorul 5.

Contractul cadru a fost împărțit în două loturi și a fost câștigat de Nicomar Scut Protect SRL, ca lider de asociere, și de Magic Star Security SRL. Firma din urmă a participat numai la lotul al doilea și așteaptă, potrivit contractului subsecvent, să participe din nou la licitație după un an de zile pentru a putea câștiga și presta serviciile cerute de Primărie.

Virgil Stoclosa este, potrivit datelor din Monitorul Oficial, administrator pe perioadă nedeterminată al firmei Nicomar Scut Protect SRL, câștigătoarea celor două loturi.

L-am contactat pentru a ne oferi câteva explicații, deoarece, dacă firma reprezentată de el ar fi candidat de una singură nu ar fi îndeplinit condițiile.

„Suntem o asociere de firme”, a spus administratorul, însă nu a putut să spună care sunt celelalte firme: „Deocamdată nu le știu. Am hârtiile acasă, iar din aducere aminte nu pot să vorbesc”.

„Suntem vreo patru firme care am participat, ne-am asociat și am participat la această licitație. Este o firmă atrasă care s-a ocupat de depunerea documentelor și cerințele care le-a avut. O firmă specializată în licitații”, a completat Virgil Stoclosa, cerând să revenim cu un telefon a doua zi. Ulterior, el a refuzat să mai comunice cu noi, motivând că are „puțină treabă”.

Însă, în prima conversație avută, administratorul Nicomar Scut Protect a dezvăluit un detaliu incredibil: nu o cunoaște pe proprietara firmei.

„Nu știu prea multe despre dânsa. Pentru că nu știu să vă comunic. Nu am întâlnit-o, nu, nu. Actele nu le-am făcut eu, le-a făcut un avocat, nu știu cine le-a făcut”, a spus el.

De asemenea, dl. Stoclosa a mai spus că nu știe de ce Daniel Ionuț și Mariana Ruxandra Cliseru au vândut firma femeii de 67 de ani: „E decizia dânșilor. Eu sunt angajat.”

Mădălina Constanța Tucmuruz este proprietara firmei Magic Star Security alături de fiica sa, Gabriela-Alexandra, căsătorită cu George Andrei Tănase, membru ALDE și funcționar la Ministerul pentru Relația cu Parlamentul.

Ea ne-a explicat că „noi avem vechime, avem cifre” de afaceri cerute în caietul de sarcini.

„Noi am câștigat singuri cum ar veni. Pentru că trebuiau trei câștigători să fie, așa este licitația. În lotul 2 (cei de la Nicomar, n.r.) sunt câștigători separați de noi. Firma noastră a participat distinct, am câștigat noi singuri la lotul 2, la școli nici n-am participat, noi avem locuri de joacă și parcuri. Fiecare a câștigat separat. Noi n-avem nicio legătură (cu firma cealaltă, n.r.). Nu e treaba mea”, a spus acționara de la Magic Star Security.

Ionel Tucmuruz, soțul acesteia, a cedat acțiunile soției la câteva zile după ce Primăria Sectorului 5 a demarat procedurile pentru licitație. El fusese condamnat cu suspendare pentru trafic de influență într-un dosar instrumentat de DNA, așa că firma nu ar fi îndeplinit condițiile.

Deși nu mai deține nicio funcție în companie, în discuția cu Buletin de București s-a recomandat „juristul de la firmă”.

„Când au dat anul trecut anunțul, ei au dat ca și condiții de finalizare a procedurii că se pot califica până la trei firme, în licitație, separat. Noi ne-am calificat cu 98 de puncte, de asta ne-a și desemnat câștigători, dar câștigători fără premiu. Noi am participat numai la tronsonul 2. Pe primul loc, cu 100 de puncte a ieșit Nicomar, noi am ieșit pe locul 2. SEAP ne-a anunțat câștigători, dar fără premiu, că nu ne-a făcut nouă contract, le-a făcut la ceilalți. Ei sunt pe primul loc. Noi apărem pe SEAP câștigători fără nimic, zero. Suntem câștigători numai în situația în care ei nu îndeplineau condiția”, a spus Ionel Tucmuruz.

El se bucură că s-a calificat pentru acest contract-cadru și speră să câștige licitația anul viitor. În ceea ce privește concurența, fostul polițist spune: „Nu știu cine sunt ăștia, am mai auzit pe piață de Senzor, de Nicomar habar n-am cine sunt.”

Am solicitat un punct de vedere și Primăriei Sectorului 5, dar nu a venit până la publicarea acestui articol.

Reporter: George Costin

Editor: Oana Despa

(Visited 13 times, 1 visits today)